Polisiebeamptes uitgesluit weens huurdispuutSowat 200 polisiebeamptes in Newcastle moes die afgelope week onder meer hul motors as ŉ kantoor gebruik nadat hulle uit hul kantore uitgesluit is weens huurgeld wat glo sedert 2009 uitstaande is. Die Sunday Times berig dat Anton van Kampen, eienaar van die gebou waarin die polisiestasie gesetel is, Maandag die slotte van die perseel verander het. “Dit is baie geld wat betrokke is,” het hy aan die koerant gesê. Van Kampen sê die departement van openbare werke, wat verantwoordelik is vir die huur, het teen Vrydag beloof om die uitstaande huur binne twee weke te betaal. Thamsanqa Mchunu, woordvoerder van die departement, het aan die koerant gesê die uitstaande bedrag hou verband met ŉ verhoging in die huur en betaling rakende bykomende kantoorspasie. Zweli Mnisi, die minister van polisie se woordvoerder, sê hulle is “bekommerd” oor die situasie. “Vir ons beamptes om effektief te wees in hul pogings om misdaad te bestry moet hulle werksomstandighede en –omgewing gunstig wees.” Polisiebeamptes het die afgelope week glo vanuit hul motors gewerk en het glo ook nie toegang gehad tot toerusting wat gebruik word gedurende onluste nie.